ሀማስ ዓለም ዓቀፋዊ ግንኙነቱን ለማጠናከር አዲስ የፖሊሲ ሰነድ ማዘጋጀቱን አስታወቀ
የፍልስጥኤሙ ፅንፈኛ ቡድን ሀማስ ዓለም ዓቀፋዊ ግንኙነቱን ለማጠናከር የሚረዳ አዲስ የፖሊሲ ሰነድ ማዘጋጀቱን አስታወቀ ።በአዲሱ አማራጭ የመፍትሄ ሰነድ ቡድኑ እኤአ ከ1967 በፊት የነበረውን የፍልስጥኤም ድንበር ይቀበላል፡፡ እስራኤል ቡድኑ ዓለምን ለማታለልና ለማዘናጋት የቀየሰው ስልት ነው ብላለች፡፡በተለያዩ አገራት በአሸባሪነት የተፈረጀው ሀማስ አዲስ የአማራጭ መፍትሔ ይዞ መቅረቡን ተናግሯል፡፡ ቡድኑ ቀደም ሲል ዕውቅና የማይሠጠውን የፍልስጥኤም ድንበርንም መቀበሉን ነው የገለፀው፡፡ሀማስ ያዘጋጀው አዲሱ ሰነድ የቡድኑን ገፅታ ለማሻሻልና ለመገንባት እንዲሁም ዓለም ዓቀፋዊ ግንኙነቱን ለማጠናከር ትልቅ ሚና ይኖረዋል -ብሏል፡፡ ሆኖም ግን ቡድኑ እኤአ በ1988 ያወጣውን ቻርተር የሚተካ አለመሆኑን አስረድቷል፡፡አክራሪ ቡድን ሳይሆን በምክንያት የሚያምንና ዘመናዊ አካሄድን የሚከተል አካል መሆኑን ቡድኑ በሠጠው መግለጫ አስታውቋል፡፡ ከአይሁዶች ጋር ፀብ እንደሌለው ጠቁሞ በፍልስጥኤማውያን ላይ ጥቃትን የሚሰነዝሩ አካላትን ግን ዝም ብሎ እንደማይመለከት ነው ያስረዳው፡፡ሀማስ ይህን ቢልም አዲሱ ሰነድ የእስራኤልን ፍላጎት ታሳቢ ካለማድረጉም በላይ በእስራኤል ላይ ጥቃት ከመሰንዘር ለመታቀብ ያለው ነገር አለመኖሩ ሰነዱን በጥርጣሬ ዓይን ለማየት ያስገድዳል የሚሉ አካላት መኖራቸውን ቢቢሲ አመልክቷል፡፡አዲሱ ሰነድ የሀማስ መነሻ እንደሆነ ስለሚነገርለትና ግብፅ በአሸባሪነት ሰለፈረጀችው የግብፁ ሙስሊም ወንድማማችነት ቡድን ምንም አለማለቱ ከግብፅ ጋር የተሻለ ግንኙነት ለመፍጠር ያሰበ ይመስላል ተብሏል፡፡የሀማስን ድርጊት በዓይነ ቁራኛ የምትከታተለው እስራኤል ነገሩ ዓለምን ግራ ለማጋባትና ለማታለል የተቀየሰ ስልት ነው ብላለች፡፡ የሀማስ ስልት ለውጤት የማይበቃና የማይሳካ ነው በማለት ጉዳዩን አጣጥላዋለች፡፡የእስራኤል ጠቅላይ ሚኒስትር ቤኒያሚን ኔታንያሁ ቃል አቀባይ ዴቪድ ኬይ ሀማስ በንፁሃን እስራኤላውያን ላይ ሚሳኤሎችን የሚሰነዝር አሸባሪ ድርጅት ነው ብለዋል፡፡የሀማስ መግለጫ በቀጣይ ሳምንት የፍልስጥኤም ፕሬዚዳንት መሀመድ አባስ ከአሜሪካው ፕሬዚዳንት ዶናልድ ትራምፕ ጋር ለመወያየት ቀጠሮ በያዙበት ዋዜማ ላይ የተሠጠ ነው፡፡እኤአ በ2007 የፍልስጥኤም ግዛት የሆነችውን ጋዛን ማስተዳደር የጀመረው ሀማስ  በእስራኤል፣በአሜሪካ ፣በእንግሊዝና በአውሮፓ ህብረት በአሸባሪነት ተፈርጇል፡፡( ምንጭ ቢቢሲ) 